Det tidligere sygehus i Dronninglund - som har stået tomt i nogle år - bliver snart midlertidigt hjem for 150 ukrainske flygtninge. Derfor bliver der i øjeblikkeligt arbejdet på højtryk for at få lokalerne møbleret og shinet op. - Stedet er tomt nu, så vi skal have det møbleret, så vi kan få beboere ind på mandag, siger opstartsleder Michael Jacobi fra Vesthimmerlands Kommune, der står for driften af asylcenteret. Dronninglund Sygehus lukkede i 2015, og siden har bygningerne i en periode været brugt til at huse syriske flygtninge. Det tidligere sygehus har dog stået tomt i de seneste år. - Vi ved ikke, hvor længe de skal bo her Arbejdet med at indrette de tomme bygninger fortsætter i de kommende dage, og Michael Jacobi forventer, at bygningerne er klar til at fungere som hjem for 150 ukrainske flygtninge fra næste uge. - Vi ved ikke, hvor længe de skal bo her. Det er Udlændingestyrelsen, der står for det. De kommer til at opholde sig i Dronninglund midlertidigt, indtil de får opholdstilladelse, siger Michael Jacobi. Det er uvist, hvor mange ukrainske flygtninge, der er kommet til Nordjylland, siden Rusland invaderede Ukraine 24. februar.

Opsummering:
Arbejdet med at gøre det tidligere sygehus i Dronninglund klar til at huse 150 ukrainske flygtninge er i fuld gang.